Traktorbuss på Vester Vedsted, Mandø.
Mandø traktorbuss.
**Traktorbuss** betyr en ordinær traktor for personbefordring, gjerne en jordbrukstraktor med en passasjertilhenger på slep. Det er også en annen teknisk betegnelse, **traktortog**, som er et traktorkjøretøy og en eller flere tilhengervogner for diverse transport, inkludert personbefordring. Betegnelsen har også blitt brukt om 17. mai-tog med traktorer og tog som består av enestående traktorer. I engelskspråklig omtale blir betegnelsen «people carrier» ofte brukt om traktorbuss/traktortog ment for personbefordring.

Traktor som passasjerkjøretøy
-----------------------------

Traktorbussen benyttes på ufremkommelig terreng som vadehavsterreng og sandterreng, som på Mandø i Danmark. Traktoren blir ofte benyttet for transport av besøkende og turister, som reisende på severdighetsturer, som attraksjonsreiser og for å besørge lokaltrafikk mellom land og båt.

Det har også forekommet at traktorbusser har fungert som ordinære busser i ressursfattige land som Cuba, hvor busstilhengere ble tatt i slep av vanlige jordbrukstraktorer i mangel på annet. Irregulær bussdrift i Afrika og Asia foregikk ofte med det som var for hånden, enten en lastebil som kan være ombygget som lastebilbuss eller en traktor uansett type og størrelse med en åpen tilhenger. Det kan også være farefullt som sett i India hvor såkalte «tractor-trolleys» ble hyppig brukt som irregulær transport, noen ganger med toetasjes tilhengere. Dette har ført til statlige inngrep etter alvorlige ulykker.

Som turkjøretøy for severdighetsreiser er betegnelsen *tractor safari*, eller *traktorsafari* på norsk, populært for selskapene som arrangerer slike reiser med traktortog. De har den samme funksjonen som turisttoget, ved at man kjører i bestemte områder med attraksjoner som naturfenomener, eksotiske dyr og annet, men ofte på upreparerte eller dårlige preparerte veger. I Tyskland het det *Traktorrundfahrt* hvor traktorbuss/traktortog er populært for kjøring rundt i landlige omgivelser.

I Norge må man ha dispensasjon fra Vegdirektoratet for bruk av passasjertilhenger som trekkes av traktorer. I land med fjellterreng og røffe skogsveger er traktoren med sin fremkommelighet og trekkraft uovertruffent sammenlignet med mer ordinære transportkjøretøyer.

Danmark
-------

Sandormen traktorbuss mellom Grenen og Danmarks nordspiss.
Det danske kystlandskapet har store sandstrender med sanddyner, fjæresand og mudderflater vendt mot Nordsjøen, det som heter Vadehavet som et langstrakt randhav uten klar grense mellom land og hav. Der hadde man tatt i bruk traktorer for diverse oppdrag som å trekke ut og inn fiskebåter og for å bruke oversvømte veger som ikke er preparert for mer ordinære hjulkjøretøyer.

Ett godt eksempel er tidevannsøya Mandø mellom Rømø og Fanø på Jyllandskysten hvor man har en midlertidig veg, «Låningsvejen» til Vester Vedsted i Jylland. Vegen er bare fremkommelig ved lavvann og går på fast sandgrunn som stives opp med grus for å kunne bære transporten mellom fastlandet og øya. Traktorene med tilhengere ble tatt i bruk som busstransport for lokalbeboende, skoleelever, postfrakt og sist turister under betegnelsen *Traktorbuss*.

Siden har man livnært seg på turistvirksomheten ettersom øya, som også er vilt- og naturreservat, er et populært attraksjonsmål for turister som vil bivåne Vadehavet på nær hold. Dermed oppsto flere reiseselskaper som arrangerte traktorbussfart fram og tilbake, som *Mandøbussen* og *Mandø Kro og Traktorbus* som kappet med hverandre om turiststrømmen ettersom man vil tilby opplevelsesreise på Låningsvejen og rundt om på Mandø. En typisk traktorbuss vil ha en stor jordbrukstraktor som trekker en lukket toakslet tilhenger med åpen toppetasje. Det er forskjellige passasjertilhengere, men de blårøde bussene fra Mandøbussen har ofte liten akselavstand mellom akslene på den lange tilhengervognen. Noen ganger er tilhengervogn med svingaksel eller semitilhenger med kun én hjulgang benyttet.

Det var en dødsulykke 18. juni 2010 da en traktorbuss fra selskapet *Sælen* som arrangerte reise ut til sandbankene på «selsafari», veltet ned i et hull mellom Mandø og Koresand. Tre omkom og 36 ble skadet. Dette førte til en rekke restriksjoner, blant annet måtte traktorbussene ha sikkerhetsseler på sitteplassene og flere nødutganger i tillegg til dørene.

Annetsteds i Danmark er traktorbuss også et vanlig syn langs Jyllandskysten. På Thyborøn hvor Limfjorden munner ut i Nordsjøen er en severdighetsbusstjeneste opprettet av JyllandsAkvariet med bussen «Spætten» med plass for 40 personer. Det er også traktorbusser ment for innenlands aktivitet som natursafari i naturreservater som i Husby. Men den meste kjente traktorbussen i tillegg til Mandø-traktorbussene er «Sandormen» mellom Grenen og nordspissen på Jylland hvor to hav møtes – Nordsjøen og Skagerrak.

Sandormen oppsto på slutten på 1940-tallet og har siden blitt et populært reisemål for dem som vil ha en opplevelsesreise ut til odden hvor den ender ut i havet. I det tjueførste århundret er traktorbussen blitt relativt moderne med en lukket passasjertilhenger trukket av en kraftig traktor.

Norge
-----

Den danske passasjertilhengeren i Rubjerg Knude, Hjørring er av samme type som i norsk traktorsafari.
1. juli 2017 ble traktorsafarien fra Gjøra oppe mellom bakker og berg i Sunndal, Møre og Romsdal åpnet av reiseselskapet Visit Waterfalls. Ved hjelp av et ordinært traktorkjøretøy vil man kjøre inn i Åmotan på upreparerte skogsveger for en opplevelsesreise i naturskjønne omgivelser. Der ligger et juv med sju vassdrag, av disse går tre i storslåtte fossefall.

Passasjerene vil gå opp i passasjertilhengeren som har nedsenkbare hjul som kan løftes opp for å sette tilhengeren på bakken. Kapasiteten er på opptil 28 passasjerer i alle aldre. Tilhengeren har sin opprinnelse i en seks meter lang dyretilhenger med brede dekk, men ikke fjæring, som ble ombygd for persontransport av en dansk tilhengerbygger. Opptil 28 seter kan settes inn i den åpne vognen som har stillastak med duk mot regn.

Det er ikke bare i Sunndal traktorbussen er blitt tatt i bruk under sitt kallenavnet «traktorsafari», den ble benyttet av Visit Waterfalls annetsteds på Vestlandet som på Eikemo ved Åkrafjorden, Myrkdalen, Brekkedalen og Oppheimsdalen i Voss kommune, Hordaland

Traktortog for godsfrakt
------------------------

Traktortog brukes mye til intern transport i industrianlegg, lager og terminaler. For transport av store godsmengder over litt større avstander er traktorer med passende tilhenger nødvendig. I jordbruket blir semitrailer-tilhengeren benyttet, hvor man løfte forenden opp ved hjelp av hydraulikken på traktoren. Traktorføreren kan rygge med denne tilhengeren i motsetning til firehjulstilhengeren. Trekkjøretøyet kan være en vanlig jordbrukstraktor, men for intern transport blir spesialtilpassede traktorkjøretøyer benyttet.

Disse kalles *industritraktorer* med små hjul i forhold til jordbrukstraktoren så man kan ha liten svingplass i et industrianlegg. Med industritraktoren kan man utløse trekkoblingen fra førersetet.

Galleri
-------

* Traktor med passasjertilhenger i Viñales, Cuba 2010.Traktor med passasjertilhenger i Viñales, Cuba 2010.
* Traktorbuss på Qua Fen, Soham i Cambridgeshire, Storbritannia.Traktorbuss på Qua Fen, Soham i Cambridgeshire, Storbritannia.
* Traktor med passasjerene i friluftsmuseet Domäne Dahlem, Berlin i Tyskland.Traktor med passasjerene i friluftsmuseet Domäne Dahlem, Berlin i Tyskland.
* Traktor for turister mellom sandstranden og båtene på Østre Railay ved byen Krabi, Thailand.Traktor for turister mellom sandstranden og båtene på Østre Railay ved byen Krabi, Thailand.
* Traktortog på Montague, ved Cape Town i Sør-Afrika.Traktortog på Montague, ved Cape Town i Sør-Afrika.

Se også
-------

* Vogntog
* Turisttog
* Strandbuss

Referanser
----------

1. ↑  People-Carrier
2. ↑  Thailandsk traktorbuss
3. ↑  «Punjab to cancel permits of trucks, tractor-trolleys ferrying passengers». Arkivert fra originalen 26. juli 2014. Besøkt 28. oktober 2018.
4. ↑  Mandøbussen – fra hestevogn til transport med to selskaber
5. ↑  Tre døde og 36 skadd da turist-traktor veltet på stranda
6. ↑  «Nye krav til traktorbussen "Sælen"». Arkivert fra originalen 28. oktober 2018. Besøkt 28. oktober 2018.
7. ↑  «By- og Havnerundfart med traktorbussen "Spætten"». Arkivert fra originalen 28. oktober 2018. Besøkt 28. oktober 2018.
8. ↑  Natursafari i traktorbus omkring Husby[*død lenke*]
9. ↑  Sandormen Historien
10. ↑  «Gir grønt lys for traktorsafari». Arkivert fra originalen 28. oktober 2018. Besøkt 28. oktober 2018.
11. ↑  «Får ha folk i tilhengaren – startar traktorsafari». Arkivert fra originalen 28. oktober 2018. Besøkt 28. oktober 2018.
12. ↑  «Arkivert kopi». Arkivert fra originalen 28. oktober 2018. Besøkt 28. oktober 2018.
13. ↑  Ny traktorsafari til Eikemo
14. ↑  Suksess med traktorsafari i Myrkdalen[*død lenke*]
15. ↑  Etter nifse Stalheims-kleivene: traktorsafari!
16. ↑  Transportteknikk, s. 149-150

Litteratur
----------

* Per Helge Virum, *Transportteknikk* Teknologisk Forlag 1973 ISBN 82-512-0034-3

Eksterne lenker
---------------

* Access Trailers Countryside People Carriers